b'\n_START_ARTICLE_\nDrakono kraujas\n_START_SECTION_\nKilm\xc4\x97s istorija\n_START_PARAGRAPH_\nSakai i\xc5\xa1 dracen\xc5\xb3 (Dracaena) genties med\xc5\xbei\xc5\xb3 r\xc5\xab\xc5\xa1ies, arba \xe2\x80\x9etikrasis\xe2\x80\x9c drakono kraujas, bei labai nuodingas mineralas cinoberis (gyvsidabrio sulfidas, HgS) buvo da\xc5\xbenai painiojami senov\xc4\x97s rom\xc4\x97n\xc5\xb3. I\xc5\xa1 to, atrodo, kilusi tendencija visk\xc4\x85, kas ry\xc5\xa1kiai raudona, \xc4\xafvardinti \xe2\x80\x9edrakono krauju\xe2\x80\x9c. Senov\xc4\x97s Kinijoje ma\xc5\xbeai ar beveik visai nebuvo skiriamas drakono kraujo tipas priklausomai nuo skirtingos \xc5\xa1altinio r\xc5\xab\xc5\xa1ies. Ir Dracaena, ir Daemonorops sakais \xc5\xa1iandien da\xc5\xbenai teb\xc4\x97ra prekiaujama kaip drakono krauju, ma\xc5\xbeai ar visai neskiriant d\xc4\x97mesio \xc4\xaf augal\xc4\x85-\xc5\xa1altin\xc4\xaf. Kaip beb\xc5\xabt\xc5\xb3, i\xc5\xa1gaunami sakai i\xc5\xa1 Daemonorops yra tap\xc4\x99 \xc5\xa1iais laikais labiausiai parduodamais, da\xc5\xbeniausiai dideli\xc5\xb3 sak\xc5\xb3 kamuoli\xc5\xb3 forma.\n_START_SECTION_\nSak\xc5\xb3 gavimas\n_START_PARAGRAPH_\nKeliautojai Kanar\xc5\xb3 salose XV a. gavo granato raudonumo drakono kraujo gabal\xc4\x97li\xc5\xb3 i\xc5\xa1 drakono med\xc5\xbeio Dracaena draco, augusio tik Kanar\xc5\xb3 salose ir Maroke. Sakai sunkiasi i\xc5\xa1 jo su\xc5\xbealoto kamieno arba \xc5\xa1ak\xc5\xb3. Tuo pa\xc4\x8diu b\xc5\xabdu drakono kraujas gaunamas ir i\xc5\xa1 raudonosios cinoberin\xc4\x97s dracenos (Dracaena cinnabari), endemin\xc4\x97s med\xc5\xbei\xc5\xb3 r\xc5\xab\xc5\xa1ies, augan\xc4\x8dios tik Sokotros salose. \xc5\xa0ie sakai \xc4\xaf senov\xc4\x97s Europ\xc4\x85 patekdavo Smilkal\xc5\xb3 keliu._NEWLINE_Drakono kraujas taip pat gaminamas i\xc5\xa1 Daemonorops genties rotang\xc5\xb3 (Calameae) palmi\xc5\xb3, augan\xc4\x8di\xc5\xb3 Indonezijos salyne, kur vadinamas jerangu arba djerangu. Surenkamas sulau\xc5\xbeius tvirt\xc4\x85 raudon\xc5\xb3 sak\xc5\xb3 sluoksn\xc4\xaf, dengiant\xc4\xaf nesunokus\xc4\xaf rotango vaisi\xc5\xb3. Gauti sakai po to suko\xc4\x8diojami \xc4\xaf tvirtus kamuolius pardavimui._NEWLINE_Raudonasis lateksas i\xc5\xa1 Sangre de Grado med\xc5\xbeio (Croton lechleri), augan\xc4\x8dio Piet\xc5\xb3 Amerikos \xc5\xa1iaur\xc4\x97s rytuose, turi \xc5\xbeaizdas gydan\xc4\x8di\xc5\xb3 ir antioksidanto savybi\xc5\xb3, jis \xc5\xa1imtme\xc4\x8dius tebenaudojamas \xc4\x8diabuvi\xc5\xb3.'